Arkeologiske utgravinger har avdekket at bosettingen i Vestby stammer fra Nøstvedtperioden, dvs. fra ca. 6000 – 4000 år f.Kr. Mot slutten av steinalderen, et par tusen år f. Kr., begynner det å vokse frem en bondekultur i Vestby, og en gang under bronsealderen, mellom 1800 og 500 år f.Kr., vokser det opp en urgård nord i bygda, en byr – samling av mange hus. Den ble så i sin tid delt opp i fire nye gårder; Vestby gård, Sundby gård, Nordby gård og Østby gård. På alle gårdene ligger store gravhauger fra jernalderen. Jernaldergravfeltet på Nordby Gård ligger rett øst for Vestby sentrum, et steinkast fra Rådhuset.